NARIADENIE KOMISIE (ES) č. 1741/2004
zo 7. októbra 2004
pozmeňujúce nariadenie (ES) č. 1291/2000, ktorým sa stanovujú podrobné pravidlá uplatňovania systému dovozných a vývozných licencií a certifikátov s vopred stanovenou sadzbou náhrady za poľnohospodárske výrobky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), a najmä článok 26 ods. 3, ako aj so zreteľom na súvisiace ustanovenia iných nariadení o spoločnej organizácii trhu s poľnohospodárskymi výrobkami,
keďže:
(1)
Ak sú dovozné licencie a certifikáty používané pre priznanie prednostného práva na dovoz tarifikovaných kontingentov tovaru, vzniká riziko podvodu, spočívajúceho v používaní falošných certifikátov, a to najmä v prípadoch, ak je veľký rozdiel medzi plným právom a právom obmedzeným alebo neexistujúcim. Aby sa riziko podvodu zmenšilo, treba vytvoriť mechanizmus kontroly pravosti predkladaných oprávnení.
(2)
Treba preto pozmeniť nariadenie Komisie (ES) č. 1291/2000 (2).
(3)
Opatrenia stanovené v tomto nariadení sú v súlade so stanoviskom všetkých dotknutých výborov,
PRIJALA TOTO NARIADENIE:
Článok 1
Do článku 50 nariadenia (ES) č. 1291/2000 sa pridáva odsek 5 v nasledujúcom znení:
„5. Colná kancelária akceptujúca vyhlásenie o voľnom uplatňovaní si ponechá kópiu certifikátu alebo predloženého výpisu priznávajúceho právo na prednostný režim. Na základe analýzy rizík musia byť kópie minimálne 1 % predložených certifikátov, respektíve minimálne dva certifikáty ročne za každú colnú kanceláriu, odoslané na overenie pravosti tej organizácii, ktorá certifikát vydala a je na ňom uvedená. Ustanovenia v tomto odseku sa netýkajú elektronických certifikátov ani certifikátov, ktoré na základe nariadení Spoločenstva podliehajú inému druhu kontroly.“
Článok 2
Toto nariadenie nadobúda účinnosť prvým dňom tretieho mesiaca po jeho uverejnení v Úradnom vestníku Európskej únie.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 7. októbra 2004